Krištúfková, Petra, poslankyňa NR SR (2021-11-10):
Ďakujem. Vážené kolegyne, vážení kolegovia, dovoľte mi, aby som vám predstavila novelu zákona o náhradnom výživnom, rada by som vysvetlila, prečo predkladáme túto novelu a potom, čo chceme v zákone zmeniť. Sú to práve neúplné rodiny, ktoré sú najviac ohrozené chudobou. Už výpadok jednomesačného výživného má pre neúplnú rodinu naozaj vážne následky. V neúplnej rodine je to rodič samoživiteľ, matka samoživiteľka, ktorá ma na pleciach fungovanie celej domácnosti. Okrem každodennej starostlivosti o deti musí platiť účty, stravu, náklady na byt, ošatenie pre deti, krúžky, nedajbože príde choroba, nehovoriac o tom, že jej osobný život ide absolútne do úzadia. Pre psychiku dieťaťa je veľmi zlé, keď musí zažívať finančné prepady do chudoby a rodič mu nedokáže finančne zabezpečiť jeho potreby. A preto prichádzame s novelou zákona o náhradnom výživnom, ktoré musí nastúpiť okamžite v prípade výpadku riadneho výživného. Táto novela odstraňuje prekážky, ktoré sa v praxi ukázali ako problém, aby rodič samoživiteľ vôbec sa dostal k náhradnému výživnému, a tými sú: 1. Rodič, resp. matka sa dostane k náhradnému výživnému do 30 dní od prvého nezaplateného výživného. 2. Rušíme hranicu príjmu do domácnosti, ktorá bránila požiadať o náhradné výživné. 3. Náhradné výživné sa bude poskytovať v rovnakej výške, akou je súdom určené riadne výživné, to znamená, že rušíme stropy, ktoré bránili vôbec začať poberať náhradné výživné. 4. Rušíme polročné prehodnocovanie trvania nároku na náhradné výživné. 5. Ak súd spätne zvýši riadne výživné, úrad práce zakceptuje toto zvýšenie a spätne doplatí aj náhradné výživné v zvýšenej sume. 6. Ďalšia dôležitá pomoc, ktorú novela prináša. Sirotám, ktorým nevznikol nárok na sirotský dôchodok, budeme poskytovať náhradné výživné vo výške 70 eur a týka sa to aj sirôt, ktoré majú sirotský dôchodok nižší ako 70 eur. A teraz sa vrátim k jednotlivým bodom v novele a vysvetlím, čo tieto zmeny budú znamenať v praxi. Rodič sa dostane k náhradnému výživnému do 30 dní od prvého nezaplateného výživného. To znamená, že už po jednomesačnom výpadku riadneho výživného môže podať návrh u exekútora na vykonanie exekúcie na základe súdneho rozhodnutia o výživnom. Hneď po podaní návrhu u exekútora môže požiadať na príslušnom úrade práce o náhradné výživné. K žiadosti o náhradné výživné prikladá potvrdenie exekútora o podaní návrhu a súdne rozhodnutie o vyživovacej povinnosti. Úrad práce má 30 dní na spracovanie údajov. Takže celý tento proces je skrátený na dva mesiace včetne prvého mesiaca, kedy riadne výživné nepríde k rukám rodiča. Aktuálne platí, že matka musí po podaní návrhu u exekútora počkať dva mesiace, aby mohla úrad práce požiadať o náhradné výživné, to znamená, že teraz jej celý proces trvá štyri mesiace, čo si musíme uvedomiť, že štyri mesiace bez riadneho výživného aj náhradného výživného má naozaj veľké... spôsobí v tejto rodine veľké problémy a ten čas, ktorý skracujeme na dva mesiace, je naozaj veľká pomoc pre tú rodinu. Rušíme hranicu príjmu do domácnosti, ktorá aktuálne obmedzuje požiadať o náhradné výživné. Príjem do domácnosti nie je iba príjmom matky, ale napríklad aj samotným príjmom dieťaťa, napríklad z brigády, a je to taký základný strop, ktorý je potrebný odstrániť. To znamená, že nebude potrebné dokladovať príjmy, ako je tomu teraz. Výška náhradného výživného bude v rovnakej výške, v akej bolo určené súdom riadne výživné. To znamená, že úrad práce bude v plnej výške akceptovať potreby dieťaťa, ako to určil súd. Ruší sa aj polročné prehodnocovanie trvania nároku na náhradné výživné. To znamená, že rodič samoživiteľ nebude musieť každých šesť mesiacov predkladať nanovo potvrdenia. Týmto sa zníži administratívna záťaž nielen matky, ale aj úradu. Ak súd rozhodne o zvýšení výživného spätne, tak aj úrad práce túto sumu zakceptuje a spätne doplatí. A čo sa týka sirôt, ktorým nevzniká nárok na sirotský dôchodok, máme tu 2 700 sirôt, ktorým nevznikol nárok na sirotský dôchodok, napríklad z dôvodu, že rodič nemal odpracovaných dostatočný počet rokov, alebo siroty, ktoré majú sirotský dôchodok nižší ako 70 euro, tak týmto sirotám bude mesačne vyplácané náhradné výživné vo výške 70 eur. Týka sa to 2 700 detí, sirôt. Náhradné výživné bude pre siroty vyplatené úradom práce spätne odo dňa úmrtia rodiča. Vážené kolegyne, vážení kolegovia, na Slovensku poberá sirotský dôchodok približne 20-tisíc sirôt a priemerná výška sirotského dôchodku je žalostných 140 eur. Práve preto zvýšenie sirotského dôchodku a upravenie súbehu poberania sirotských dôchodkov bude našou ďalšou aktivitou, ktorú sa nám podarilo ukotviť aj programovom vyhlásení vlády. Chcem sa veľmi pekne poďakovať za pozornosť, za podporu novely a špeciálne pánovi poslancovi Jozefovi Hlinkovi za pomoc pri vzniku tejto novely. Ďakujem veľmi pekne.